تجارة العملة في السوق السوداء فعلا بتخرب اقتصاد الدول ولا دي حجج بيسوقها الاقتصاديين الموالين للحكومات لتبرير فشلهموليه مافيش فتاوي فقهية تفصيلية في الموضوع ده ، كل الفتاوي بتقول بالجواز وبيستدلوا بتحقق شروط التقابض اللي ذكرت في كتب الفقه دون التطرق للواقعياريت تدلني علي بحث في الموضوع ده؟
لو راجعت الإجابة دي :  https://ask.fm/Alghazimh/answers/138891877445 هتلاقي ان أنا قلت أن الشركات بتوفر الدولارات بتاعتها من السوق المسماة بالسوداء ، اللي هي شركات الصرافة وكده.  فبالتالي : كل التجارات اللي بتمر بالدولار بتتأثر سلبًا وإيجابًا بسعر الدولار في السوق دي.  وعشان كده لما الدولارات تشح من البنك المركزي ، الشركات دي بتبقى في أزمة وأحيانًا بتزود الأزمة من أنها بتخش كطالب للدولارات في السوق وبكميات هلامية لتأمين عمليات الدفع بتاعتها ، وبالتالي إحنا كمستهلكين بنتلط في الموضوع دا ، وبيحصل إن السعر بيرتفع الارتفاعات الجنونية اللي شفناها دي.  لو أنت فهمت دا كويس هتعرف أن الشخص اللي بيخش السوق دا يشتري ويخزن عشان يعطش السوق - بفرض أن في تاجر له القدرة على أنه يعمل كده : يعني أنه يشتري كمية الدولارات اللي توقف السوق وبعدين يخزنها فتشح والسوق يعطش ، فيغلى فيقوم بايع - بفرض وجود هذا الشخص ، فهو فعلًا بيشوه الاقتصاد تشوهات عملاقة ، سواء على مستوى الشركات اللي بتستورد أو على مستوى السلع اللي في إيد المستهلك النهائي اللي هو احنا.  والمفروض أن احنا عندنا القانون بيحط حد للحوار دا ، بس ماعنديش أدنى فكرة طبعًا عن مدى تطبيق القانون :)  وإذا جواب سؤالك : آه تجارة العملة بكميات ضخمة لأجل تجارة العملة والربح فيها فقط في السوق السوداء له آثار سلبية جدًا على الاقتصاد وبيأثر على فعاليته بشكل مباشر. ودا ما ينفيش فشل الحكومة طبعًا ، لأنها مش عارفة تحكم المسألة دا رقم واحد ، ومش عارفة توفر دولارات دا رقم اتنين ، ومش عارفة تخش هي كتاجر في السوق دا كواحد من الحلول لضبط إيقاع الأسعار ، وهكذا. بالنسبة للفتاوي : فالفتاوي في المالية الإسلامية متأخرة عن العالم الاقتصادي بمائة سنة عمومًا.  وكثير من اللي بيدخلوا في المجال دا ، بيكونوا مش على دراية كافية بالاقتصاد والحكم على الشيء فرع عن تصوره ، هما مشايخ كبار وليهم احترامهم ، بس للأسف في حاجات كتير هما مش فاهمينها صح ، الاقتصاد الإسلامي صراحة محتاج ثورة علمية وابتكار منهجي عشان يبقى على مستوى الحدث ، وحتى يحدث ذلك هيفضل متأخر ، والله المستعان.